VEGA præsenterer  
**Giant Rooks’ indiepop favner sommervarmen**   
*Kammeraterne Giant Rooks har væltet anmeldere og publikum omkuld med deres eksperimenterende sange. Den 18. april kan du opleve dem i Lille VEGA.*  
  
Giant Rooks har brugt Corona-isolationen til at færdiggøre de sidste detaljer på deres debutalbum, *Rookery*, som udkommer den 28. august.   
Bandet har på ganske få år skabt et dedikeret følge af fans med deres innovative lyd og indtagende liveset. De unge musikere har spillet sammen siden gymnasietiden, og deres skarptskårne sange bliver leveret med en suveræn indforståethed blandt medlemmerne.  
  
Single nr. to fra debutalbummet “What I Know Is All Quicksand” udkom i maj og sendte forventningerne til vejrs hos fans. Sangen er en stærk kontrast til “Watershed”, der udkom tidligere på året.

På *Rookery* dyrker kvintetten et afvekslende univers, hvor beatsene lyder a la Kanye West, sangene trækker på inspiration fra Bob Dylan, og lydbilledet leder tankerne hen på Bon Iver. Bandet vil helst ikke passe ind i en bestemt genre eller lyde som musik, der allerede findes, fortæller forsanger Frederik Rabe.

“You have so many opportunities to discover new music, artists like Celeste or Joy Crookes, not to mention soul. That's been a huge influence for us.”  
  
Deres debutep, *Times Are Bursting the Lines,* landede i 2015 og skabte en solid hype omkring de unge drenge fra den tyske by Hamm. Men det var med opfølgeren *New Estate*, at kvintetten fik internettet til at gløde af begejstring. De vandt den prestigefyldte pris Pop NRW Award og turnerede intensivt sammen med bands som Razz, Kraftklub og The Temper Trap.

De har turneret Europa tyndt med deres iørefaldende rytmer, indlevende tekster og organiske, sommervarme lydbillede. Den 18. april bliver det Lille VEGAs tur.

**Fakta om koncerten:**  
Giant Rooks (DE)  
Søndag d. 18. april kl. 20.00  
Lille VEGA, Enghavevej 40, 1674 København V  
Billetpris: 165kr. + gebyr  
Billetsalget starter i dag via vega.dk og Ticketmaster.